ភូមា​បោះ​ឆ្នោត​រើស​ប្រធានា​ធិបតីទី​មួយ​
រដ្ឋាភិបាលឲ្យ​ដឹង​​ថា ការ​បោះឆ្នោត​នេះ​ជា​គន្លឹះ​សម្រាប់​ជំរុញ​ប្រទេស​ទៅ​កាន់​លទ្ធិប្រជាធិបតេយ្យ​ដឹក​នាំ​ដោយ​ពួកជន​ស៊ីវិល។
ទីក្រុងបាងកក៖ រដ្ឋសភាភូមាដែលនៅក្រោមឥទ្ធិពលពួកយោធាបានបោះឆ្នោតជ្រើសរើសប្រធានាធិបតីទីមួយរបស់ប្រទេស ដោយបានជ្រើសរើសលោក ថេន សេន (Thein Sein) ដែលជាអ្នកស្មោះត្រង់នឹងយោធា។ ទោះបីជានៅពេលនេះ ជនស៊ីវិលម្នាក់ដឹកនាំរដ្ឋាភិបាលក៏ដោយ ក៏ពួកអ្នកជំនាញការខាងកិច្ចការប្រទេសភូមានិយាយថា ពួកយោធានៅតែក្តាប់អំណាចតទៅទៀត ក៏ប៉ុន្តែវាជាឱកាសសម្រាប់ការកែប្រែជាបន្តបន្ទាប់។ កាលពីថ្ងៃសុក្រ រដ្ឋសភានៃប្រទេសភូមាបានបោះឆ្នោតជ្រើសរើសអតីតឧត្តមសេនីយម្នាក់គឺនាយករដ្ឋមន្ត្រី ថេន សេន ធ្វើជាប្រធានាធិបតីក្នុងរដ្ឋាភិបាលស៊ីវិលថ្មីមួយ។ លោកបានត្រូវជ្រើសរើសដោយឈ្នះអ្នកស្មោះត្រង់នឹងពួកយោធាពីរនាក់ទៀតដែលនឹងបម្រើការជាអនុប្រធានាធិបតី។ ក្នុងឋានៈលោកជានាយករដ្ឋមន្ត្រី លោកជាមុខមាត់របស់រដ្ឋាភិបាលយោធាភូមានៅលើឆាកអន្តរជាតិ ហើយលោកបានត្រូវចាត់ទុកថា ជាមន្ត្រីដែលទទួលបានការចូលចិត្តជាងគេសម្រាប់កាន់តំណែងប្រធានាធិបតី។ លោកបានលាលែងចេញពីតំណែងយោធាដើម្បីដឹកនាំគណៈបក្សសហភាពសាមគ្គីភាព និងអភិវឌ្ឍន៍ ដែលត្រូវបានហៅកាត់ជាភាសាអង់គ្លេសថា USDP ទៅកាន់ជ័យជំនៈនៅក្នុងការបោះឆ្នោតដ៏ចម្រូងចម្រាសកាលពីខែ វិច្ឆិកា។ រដ្ឋាភិបាលឲ្យដឹងថា ការបោះឆ្នោតនេះជាគន្លឹះសម្រាប់ជំរុញប្រទេសទៅកាន់លទ្ធិប្រជាធិបតេយ្យដឹកនាំដោយពួកជនស៊ីវិល។ គណបក្សUSDP ដែលត្រូវបានគាំទ្រដោយពួកយោធា បានឈ្នះឆ្នោតទទួលបាន៨០ភាគរយនៃអាសនៈដែលត្រូវដាក់ឱ្យបោះឆ្នោត។ ក្រុមការពារសិទ្ធិមនុស្សហៅការបោះឆ្នោតនេះថា ជាការបោះឆ្នោតក្លែងបន្លំមួយ ហើយគណបក្សប្រឆាំងបានត្អូញត្អែរអំពីការបន្លំសន្លឹកឆ្នោត និងការបំភិតបំភ័យ។ លោក ខាល ថេយ័រ (Carl Thayer) ជាសាស្ត្រាចារ្យម្នាក់ជំនាញខាងកិច្ចការអាស៊ីអាគ្នេយ៍នៅឯបណ្ឌិតសភាកងកម្លាំងការពារប្រទេសអូស្ត្រាលី។ លោកនិយាយថា ទោះបីជាមានពួកមេដឹកនាំស៊ីវិលថ្មីក៏ដោយក៏ពួកយោធានៅតែជាកម្លាំងដ៏មានឥទ្ធិពលដដែលក្នុងប្រទេសភូមាដែលគេស្គាល់ថា មីយ៉ាន់ម៉ា ដែរនោះ ក៏ប៉ុន្តែលោកសង្ឃឹមថា នឹងមានការកែប្រែ។ លោក ថេយ័រ មានប្រសាសន៍ថា៖ «ប្រសិនបើយើងយកឧទាហរណ៍នៃប្រទេសឥណ្ឌូនេស៊ីមកប្រៀបធៀប នៅពេលណាលោកអ្នកបង្កើតផលប្រយោជន៍ផ្សេៗសម្រាប់ពួកយោធាដែលក្លាយទៅជាពួកជនស៊ីវិល ឲ្យខុសពីយោធាអាជីព ហើយព្រោះតែភូមាបើកចំហរ អ្វីដែលយើងឃើញក្នុងរបៀបរៀបរយថ្មីក្នុងប្រទេសឥណ្ឌូនេស៊ីគឺការបែកបាក់គ្នារវាងពួកយោធា និងរបបគ្រប់គ្រង ស៊ូហាតូ និងពួកមិត្តភ័ក្តិរបស់លោក។ ការណ៍នេះក៏អាចកើតមានទ្បើងក្នុងប្រទេសភូមាដែរ»។ រដ្ឋសភានៃប្រទេសភូមាបានបើកសម័យប្រជុំក្នុងសប្តាហ៍នេះជាលើកដំបូងក្នុងរយៈពេលពីរទសវត្សរ៍ដើម្បីជ្រើសរើសប្រធានាធិបតី ដែលនឹងតែងតាំងរដ្ឋាភិបាលថ្មីមួយ។ គេដឹងមិនច្បាស់លាស់ទេថា តើឧត្តមសេនីយជាន់ខ្ពស់ ថាន់ ស្វេ នឹងនៅតែកាន់តំណែងជាប្រមុខយោធាតទៅទៀត ឬបែបណា។ ក៏ប៉ុន្តែលោក ថេយ័យ ថ្លែងថាលោកទំនងជានឹងរក្សាទុកអំណាចខ្លះយ៉ាងហោចណាស់នៅពេលឥទ្បូវនេះ។ លោកថេយ័រ ថ្លែងថា៖ «ដើម្បីបំពេញមុខនាទីមួយ នៅក្រោយឆាក ដោយខិតខំព្យាយាមការពារចក្រភពរបស់លោក ផលប្រយោជន៍របស់គ្រួសារលោក និងប្រើកលល្បិចដ៍ប៉ិនប្រសប់។ ក៏ប៉ុន្តែដោយលោកមានអាយុ៧៧ឆ្នាំ លោកនឹងទៅតាមគន្លងនៃអ្នកកាន់អំណាចផ្តាច់ការឯទៀតៗ ដែលប្រជារាស្ត្រនឹងមើលរំលងលោកពីព្រោះលោកនឹងស្លាប់។ ដូច្នេះហើយ អ្នកធ្វើការក្រោមបង្គាប់លោកដែលស្វាមីភ័ក្តិជាមួយលោក និងពួកភូឈួយលោកនឹងចាប់ផ្តើមចាត់ចែងដោយខ្លួនឯង»។ ពួកយោធាបានបិទទម្រង់ការរដ្ឋសភាមិនឱ្យសាធារណជនដឹងទេ ហើយបានប្រកាសបទបញ្ញត្តិរឹតបន្តឹងការសួរដើម្បីជៀសវាងការមិនឱ្យមានការជជែកដេញដោលគ្នាអំពីបញ្ហានានា ដែលពួកគេមិនចង់ឱ្យមានការពិភាក្សាគ្នា។ ប្រែសម្រួលដោយ ឈឹម សុមេធ